На основу члана 24.и 26. Одлуке о оснивању месних заједница на подручју општине Трговиште („Службени гласник општине Трговиште“, број: 10/19) и Одлуке о измени и допуни одлуке бр.30/2019, Изборна комисија општине Трговиште за спровођење избора за чланове савета месних заједница на подручју општине Трговиште, на седници одржаној 12.03.2024.године, донела је

**П О С Л О В Н И К**

**О РАДУ ИЗБОРНЕ КОМИСИЈЕ ОПШТИНЕ ТРГОВИШТЕ ЗА СПРОВОЂЕЊЕ ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА НА ПОДРУЧЈУ ОПШТИНЕ ТРГОВИШТЕ**

**I. ОСНОВНЕ ОДРЕДБЕ**

Члан 1

Овим пословником уређује се организација, начин рада и одлучивања Изборне комисије општине Трговиште на спровођењу избора за чланове савета месних заједница на подручју општине Трговиште, као и друга питања од значаја за спровођење ових изборе.

Члан 2

Изборе за чланове савета месних заједница на подручју општине Трговиште спроводи Изборна комисија општине Трговиште за спровођење избора за чланове Савета месних заједница на подручју општине Трговиште ( у даљем тексту: Комисија).

Седиште Комисије је у Трговишту, у згради Скупштине општине Трговиште,  
 ул. Краља Петра I Карађорђевића бр. 4.

Члан 3

Комисија у свом раду користи печат и штамбиљ Скупштине општине Трговиште.

Текст печата и штамбиља исписан је ћириличним писмом.

**II НАДЛЕЖНОСТ, САСТАВ И ОРГАНИЗАЦИЈА КОМИСИЈЕ**

*Надлежност*

Члан 4

Комисија, у складу са Одлуком о оснивању месних заједница на подручју општине Трговиште („Службени гласник Града Врања“, број 10/2019), и овим правилником:

1)стара се о законитости спровођења избора;

2)доноси Упутство за спровођење избора за чланове савета месних заједница на подручју општине Трговиште;

3)одређује бирачка места;

4)именује бирачке одборе;

5)доноси Правила о раду бирачких одбора;

6)организује техничке припреме за спровођење избора;

7)прописује потребне обрасце;

8)утврђује да ли су изборне листе за чланове савета месних заједница сачињене и поднете у складу са овим пословником и упутством;

9)проглашава изборну листу кандидата за чланове савета месних заједница;

10)утврђује и оглашава збирну изборну листу кандидата за чланове савета месних заједница, за сваку месну заједницу посебно;

11)утврђује број гласачких листића за гласање;

12)утврђује резултате гласања;

13)утврђује и објављује укупне резултате избора за чланове савета месних заједница;

14)подноси извештај председнику Скупштине општине Трговиште о спроведеним изборима;

15)обавља и друге послове у складу са оснивачким актима месних заједница, овим пословником и упутством.

*Састав Комисија*

Члан 5

Комисију чине: председник, заменика председника, шест чланова Комисије.

Комисија име секретара и заменика секретара, који учествују у раду Комисије, без права одлучивања.

Члан 6

Комисија може образовати радне групе из реда својих чланова и запослених у Општинској управи ради разматрања појединих питања, израде одређених аката и обављања других послова за потребе Комисије.

*Услови за рад Комисије*

Члан 7

Општинска управаопштине Трговиште обезбеђује и пружа неопходну стручну, административну и техничку помоћ при обављању послова за потребе Комисије, ангажовањем одређеног броја запослених.

Акт о ангажовању запослених Општинске управе доноси Комисија, на предлог председника Скупштине општине и начелника Општинске управе.

**III ПРАВА И ОБАВЕЗЕ**

*Председник Комисије*

Члан 8

Председник Комисије:

* представља Комисију;
* организује рад Комисије;
* сазива седнице Комисије и председава седницама;
* стара се о примени Пословника о раду Комисије;
* стара се о томе да Комисија своје послове обавља у складу са прописима и благовремено;
* потписује акта Комисије;
* одобрава службена путовања у земљи;
* обавља друге послове утврђене овим пословником и Упутством.

*Заменик председника Комисије*

Члан 9

Заменик председника Комисије обавља дужности председника у случају његове одсутности или спречености за обављање функције, а може да обавља и послове за које га председник Комисије овласти.

*Чланови Комисије*

Члан 10

Чланови Комисије имају право и обавезу да:

* редовно присуствују седницама Комисије;
* учествују у расправи о питањима која су на дневном реду седнице Комисије и гласају о сваком предлогу о коме се одлучује на седници;
* обављају све дужности и задатке које одреди предесник Комисија и Комисија.

*Секретар Комисије*

Члан 11

Секретар Комисије:

* припрема седнице Комисије;
* координира рад чланова и заменика чланова Комисије;
* помаже председнику Комисије у обављању послова из његове надлежности;
* стара се о припреми предлога аката које доноси Комисија;
* обавља и друге послове у складу са овим пословником, Упутством и налозима председника Комисије.

**IV НАЧИН РАДА КОМИСИЈЕ**

*Сазивање седнице Комисије*

Члан 12

Седницу Комисије сазива председник Комисије на своју иницијативу или у најкраћем могућем року када сазивање затражи најмање трећина чланова Комисије.

Седница Комисије се сазива писаним/електронским или телефонским путем, као и на други одговарајући начин, у зависности од материјала по тачкама из предложеног дневног реда и рокова изборних активности.

Писаним/електронским путем седница Комисије се сазива најкасније два дана пре дана одређеног за одржавање седнице.

У случају потребе, седнице могу да буду сазване и у року краћем од рока из става 3. овог члана.

Позив за сазив седнице садржи: дан, време, место одржавања седнице и предлог дневног реда. Уз позив се члановима и заменицима чланова Комисије доставља матријал (предлози аката) по тачкама предложеног дневног реда, као и записник са претходне седнице Комисије, уколико је сачињен.

Дневни ред седнице предлаже председник Изборне Комисије, уз помоћ секретара Изборне комисије, осим у случају сазивања седнице на захтев најмање трећине чланова Комисије, када се дневни ред предлаже у захтеву за сазивање седнице.

Када се седница Комисије сазива телефонским путем или на други одговарајући начин, дневни ред седнице се предлаже и материјал се уручује на самој седници.

*Отварање седнице и учешће на седници Комисије*

Члан 13

Комисија ради и пуноважно одлучује ако седници присуствује већина од укупног броја чланова, односно заменика чланова Комисије.

Седници председава председник Комисије, односно у његовом одсуству заменик председника Комисије.

У случају када председник мора да напусти седницу, председавање преузима заменик председника, а у случају одсутности заменика председника, најстарији члан Комисије. Уколико најстарији присутан члан Комисије не може или не жели да преузме председавање седницом, председавање преузима следећи најстарији члан Комисије.

Отварајући седницу, председавајући констатује број присутних чланова Комисије.

У расправи на седници могу да учествују председник, чланови, секретар Комисије и њихови заменици.

*Ток седнице*

Члан 14

Пре утврђивања дневног реда приступа се усвајању записника са претходне седнице Комисије.

Записник са претходне седнице усваја се на самој седници након што га прочита записничар, а може бити достављен и у писаној форми ради усвајања.

Примедбе на записник може да изнесе сваки члан, односно заменик члана Комисије.

О изнетим примедбама на записник, Комисија одлучује редоследом којим су изнете.

Након одлучивања о примедбама на записник, председавајући ставља на гласање усвајање записника са прихваћеним примедбама.

Уколико нема изнетих примедби на записник, председавајући ставља на гласање записник.

Члан 15

Дневни ред седнице утврђује Комисија.

Право да предложи измену или допуну предложеног дневног реда има сваки члан Комисије, односно заменик члана.

О предлозима за измену или допуну предложеног дневног реда одлучује се без расправе, редом којим су предлози изнети на седници.

Након изјашњавања о предлозима за измену или допуну предложеног дневног реда, Комисија гласа о усвајању дневног реда у целини.

На предлог председавајућег или члана Комисије, односно заменика члана, Комисија може да одлучи да се време за расправу сваког од учесника, по одређеној тачки дневног реда, ограничи на пет минута.

Члан 16

На седници се ради по тачкама дневног реда.

Уколико се на седници разматра предлог акта који доноси Комисија, пре отварања расправе, Комисију са предлогом акта упознаје секретар Комисије.

*Одржавање реда на седници*

Члан 17

Председавајући се стара о раду на седници и даје реч члановима пријављеним за учешће у расправи.

Када је то неопходно, председавајући може одредити паузу.

*Одлучивање*

Члан 18

Пошто утврди да је расправа по тачки дневног реда исцрпљена, председавајући закључује расправу, након чега се прелази на одлучивање.

Комисија доноси одлуке већином гласова присутних чланова Комисије.

Уколико је изнето више предлога у оквиру једне тачке дневног реда, председавајући ставља на гласање предлоге редом којим су изнети.

*Одлучивање о предлозима аката које доноси*

*Комисија*

Члан 19

Уколико су у току расправе изнети предлози за брисање, односно измене предлога акта, председавајући на гласање прво ставља те предлоге. У том случају, одлучује се према редоследу по ком су изнети предлози за брисање, односно измену, при чему председавајући на гласање прво ставља предлог за брисање, а потом предлог за измену предлога акта.

Након гласања о свим предлозима, председавајући ставља на гласање усвајање предлога акта у целини.

*Одлучивање по приговорима*

Члан 20

Приговор због неправилности у поступку кандидовања и спровођења избора, утврђивање и објављивање резултата подноси се у року од 24 часа од дана када је донета одлука односно извршена радња или учињен пропуст.

Изборна комисија донеће одлуку у року од 48 часова од пријема приговора и доставити га подносиоцу приговора, ако изборна комисја усвоји поднети приговотр поништи ће одлуку или радњу.

О приговорима који су упућени Комисији, секретар Комисије припремиће, најкасније у року од 24 часа, стручно мишљење о начину решавања приговора и на основу тог мишљења сачиниће нацрт решења или другог акта.

Стручно мишљење из става 1. овог члана обухвата садржину приговора, чињенично стање, излагање законских одредби на основу којих се приговор решава и предлог како га треба решити.

У поступку по приговорима сходно се примењују одредбе закона којим се уређује општи управни поступак.

Члан 21

Против одлуке изборне комисије може се изјавити приговор другостепеној изборној комисији у року од 24 часа од достављања решења , изборна комисија дужна је да другостепеној изборној комисији достави одмах , а најкасније у року од 12 часова све потребне податке и списе потребне за одлучивање

Другостепена изборна комисија је дужна да донесе одлуку по приговору најкасније у року од 48 часова од дана пријема приговора са списима.

*Записник*

Члан 22

О раду на седници сачињава се записник.

Записник садржи главне податке о раду на седници, и то: о присутним и одсутним члановима Изборне комисије, као и о другим присутним лицима, о тачкама, односно о предлозима о којима се расправљало, са именима учесника у расправи, о одлукама, закључцима и другим актима који су на седници донети, као и резултатима гласања на седници.

Председник, члан и секретар Комисије, као и заменик секретара, могу захтевати да се у записник унесе њихово издвојено мишљење.

Записник потписују председавајући седници и секретар Комисије.

О сачињавању и чувању записника стара се секретар Комисије.

*Иворни акти Комисије*

Члан 23

Изворником акта сматра се текст акта усвојен на седници Комисије, сачињен у прописаном облику, потписан од председавајућег седници и оверен печатом Комисије.

О сачињавању и чувању изворника стара се секретар Комисије.

**V ЈАВНОСТ РАДА**

Члан 24

Рад Комисије је јаван.

Комисија обезбеђује јавност рада путем објављивања аката и информација о свом раду на интернет презентацији Општине Трговиште и огласној табли општине Трговиште и огласним таблама по месним заједницама или објављивањем аката у „Службеном гласнику града Врања“; издавањем саопштења за јавност; одржавањем конференција за медије и давањем изјава за медије, у складу са овим пословником.

*Објављивање аката у „Службеном гласнику Града Врања“*

Члан 25

У „Службеном гласнику града Врања“ објављују се општи акти Изборне комисије.

Комисија може одлучити да се у „Службеном гласнику Града Врања“ објави и одређени појединачан акт Комсије.

О објављивању аката стара се секретар Комисије.

Члан 26

Уколико текст акта објављеног у „Службеном гласнику града Врања“ није сагласан изворнику, исправку даје секретар Комисије.

Исправка из ст. 1. овог члана објављује се на исти начин као и акт који се исправља.

Члан 27

Комисија може овластити секретара Комисије да утврди пречишћен текст општег акта Комисије.

Овлашћење за утврђивање пречишћеног текста општег акта може да буде садржано у акту којим се мења општи акт, или у посебном закључку који доноси Комисија.

Пречишћен текст општег акта објављује се у „Службеном гласнику града Врања“.

*Објављивање информација о раду Изборне комисије*

*на интернет презентацији Општине Трговиште*

Члан 28

Комисија на званичној интернет презентацији Општине Трговиште објављује опште акте, извештаје о резултатима избора, информације о одржаним седницама и саопштења за јавност, као и друге информације и документа који настају у раду или у вези са радом Комисије, а од значаја су за информисање јавности.

О ажурирању података о раду Комисије на званичној интернет презентацији Општине Трговиште стара се секретар Комисије.

*Саопштење за јавност*

Члан 29

Текст саопштења за јавност утврђује Комисија.

*Конференција за медије*

Члан 30

О раду Комисије јавност обавештава председник или члан којег председник Комисије овласти, путем конференција за медије и изјава за медије.

*Заштита података о личности*

Члан 31

Председник, чланови, секретар Комисије и лица ангажована за обављање стручних, административних и техничких послова за потребе Изборне комисије, дужна су да у свом раду поступају у складу са прописима којима се уређује заштита података о личности.

**VI ФИНАНСИЈСКО ПОСЛОВАЊЕ**

Члан 32

Средства за спровођење избора и финансирање изборне активности за избор чланова савета месних заједница на подручју општине Трговиште обезбеђују се у буџету Општине Трговиште.

Наредбодавац за исплату средстава је председник Комисије и Секретар изборне комисије.

Члан 33

Председник,заменик председника, чланови, секретар Комисије, заменик секретара комисије као и њихови заменици, имају право на накнаду за рад у Комисији.

Висина накнаде одређује се посебним актом Комисије.

Члан 34

Комисија посебним актом одређује накнаду председницима и члановима бирачких одбора, односно њиховим заменицима.

Члан 35

Комисија посебним актом одређује накнаду ангажованим лицима – запосленима у Општинској управи за обављање послова за потребе Изборне комисије.

**VII КАНЦЕЛАРИЈСКО И АРХИВСКО ПОСЛОВАЊЕ**

Члан 36

На канцеларијско и архивско пословање Комисије примењују се прописи којима се уређује ово пословање.

**VIII ИЗМЕНЕ И ДОПУНЕ ПОСЛОВНИКА**

Члан 37

Право предлагања измена и допуна Пословника има сваки члан и заменик члана Комисије.

Предлог за измену и допуну пословника подноси се у писаном облику.

**IX ЗАВРШНЕ ОДРЕДБЕ**

Члан 38

Пословник ступа на снагу даном доношења и биће обајвљену „Службеном гласнику града Врања“ и на сајту општине Трговиште.

ИЗБОРНА КОМИСИЈА ОПШТИНА ТРГОВИШТЕ ЗА СПРОВОЂЕЊЕ ИЗБОРА ЗА ЧЛАНОВЕ САВЕТА НА ТЕРИТОРИЈИ ОПШТИНЕ ТРГОВИШТЕ,

дана 12.03.2024.године, број:013-4/2024-1.

ПРЕДСЕДНИК

ИЗБОРНЕ КОМИСИЈЕ

**Милан Николић**